
משה איש הא-לוהים
עקיבא סגל
שיח לשבת חול המועד פסח
הקריאה לשבת חול המועד פסח נפתחת בבקשה יוצאת דופן של משה:

וַיֹּאמֶר מֹשֶׁה אֶל ה' רְאֵה אַתָּה אֹמֵר אֵלַי הַעַל אֶת-הָעָם הַזֶּה וְאַתָּה לֹא הוֹדַעְתַּנִי אֵת אֲשֶׁר-תִּשְׁלַח עִמִּי וְאַתָּה אָמַרְתָּ יְדַעְתִּיךָ בְשֵׁם וְגַם-מָצָאתָ חֵן בְּעֵינָי. וְעַתָּה אִם-נָא מָצָאתִי חֵן בְּעֵינֶיךָ הוֹדִעֵנִי נָא אֶת-דְּרָכֶךָ וְאֵדָעֲךָ לְמַעַן אֶמְצָא-חֵן בְּעֵינֶיךָ וּרְאֵה כִּי עַמְּךָ הַגּוֹי הַזֶּה.

נתמקד בפסוק י"ג. מהי בקשתו של משה? נסיון לשרטט את המבנה הלוגי של המשפט (ללא חמש המילים האחרונות בפסוק, שמהוות לפי כל הפרשנויות בקשה נפרדת) יראה כך:

אם

או בקיצור, יש לנו כאן מה שנראה כטיעון מעגלי פרופר. מה שמעניין עוד יותר הוא שבקשה זו היא הפתיחה לאחת הפרשיות המרגשות והנוראות שבתורה:

וַיֹּאמֶר ה' אֶל-מֹשֶׁה גַּם אֶת-הַדָּבָר הַזֶּה אֲשֶׁר דִּבַּרְתָּ אֶעֱשֶׂה כִּי-מָצָאתָ חֵן בְּעֵינַי וָאֵדָעֲךָ בְּשֵׁם. וַיֹּאמַר הַרְאֵנִי נָא אֶת-כְּבֹדֶךָ. וַיֹּאמֶר אֲנִי אַעֲבִיר כָּל-טוּבִי עַל-פָּנֶיךָ וְקָרָאתִי בְשֵׁם ה' לְפָנֶיךָ וְחַנֹּתִי אֶת-אֲשֶׁר אָחֹן וְרִחַמְתִּי אֶת-אֲשֶׁר אֲרַחֵם. וַיֹּאמֶר לֹא תוּכַל לִרְאֹת אֶת-פָּנָי כִּי לֹא-יִרְאַנִי הָאָדָם וָחָי. וַיֹּאמֶר ה' הִנֵּה מָקוֹם אִתִּי וְנִצַּבְתָּ עַל-הַצּוּר. וְהָיָה בַּעֲבֹר כְּבֹדִי וְשַׂמְתִּיךָ בְּנִקְרַת הַצּוּר וְשַׂכֹּתִי כַפִּי עָלֶיךָ עַד-עָבְרִי. וַהֲסִרֹתִי אֶת-כַּפִּי וְרָאִיתָ אֶת-אֲחֹרָי וּפָנַי לֹא יֵרָאוּ... וַיַּשְׁכֵּם מֹשֶׁה בַבֹּקֶר וַיַּעַל אֶל-הַר סִינַי כַּאֲשֶׁר צִוָּה ה' אֹתוֹ וַיִּקַּח בְּיָדוֹ שְׁנֵי לֻחֹת אֲבָנִים. וַיֵּרֶד ה' בֶּעָנָן וַיִּתְיַצֵּב עִמּוֹ שָׁם וַיִּקְרָא בְשֵׁם ה'. וַיַּעֲבֹר ה' עַל-פָּנָיו וַיִּקְרָא ה' ה' אֵ-ל רַחוּם וְחַנּוּן אֶרֶךְ אַפַּיִם וְרַב-חֶסֶד וֶאֱמֶת. נֹצֵר חֶסֶד לָאֲלָפִים נֹשֵׂא עָו‍ֹן וָפֶשַׁע וְחַטָּאָה וְנַקֵּה לֹא יְנַקֶּה פֹּקֵד עֲו‍ֹן אָבוֹת עַל-בָּנִים וְעַל-בְּנֵי בָנִים עַל-שִׁלֵּשִׁים וְעַל-רִבֵּעִים. וַיְמַהֵר מֹשֶׁה וַיִּקֹּד אַרְצָה וַיִּשְׁתָּחוּ.
בכדי לנסות ולהבין, ולו במעט, את בקשתו של משה והתשובה אליה, נצא למסע קצר ברחבי התורה בעקבות נשיאת החן של משה בעיני הקב"ה, שהובילה למעמד הנשגב שקראנו.

*
פרשת בראשית נגמרת עם ייאושו של הקב"ה מהמין האנושי, שגומר אומר להשמיד את כולו. כולו? לא מדויק:

וַיַּרְא ה' כִּי רַבָּה רָעַת הָאָדָם בָּאָרֶץ וְכָל-יֵצֶר מַחְשְׁבֹת לִבּוֹ רַק רַע כָּל-הַיּוֹם. וַיִּנָּחֶם ה' כִּי-עָשָׂה אֶת-הָאָדָם בָּאָרֶץ וַיִּתְעַצֵּב אֶל-לִבּוֹ. וַיֹּאמֶר ה' אֶמְחֶה אֶת-הָאָדָם אֲשֶׁר-בָּרָאתִי מֵעַל פְּנֵי הָאֲדָמָה מֵאָדָם עַד-בְּהֵמָה עַד-רֶמֶשׂ וְעַד-עוֹף הַשָּׁמָיִם כִּי נִחַמְתִּי כִּי עֲשִׂיתִם. וְנֹחַ מָצָא חֵן בְּעֵינֵי ה'. 

פשט הפסוקים כאן הוא כמעט בלתי מובן: ה' רוצה למחות את כל האדם, ונח מצא חן בעיני ה'. כאן נגמרת הפרשה, גוללים את הספר ועוברים לתפילה לשלום המדינה. בשבוע הבא יהיה לנו נח שהוא צדיק תמים ומתהלך את האלוהים, אבל כרגע יש לנו פשוט מישהו שמצא חן בעיני ה', בלי שאין לנו שום הסבר מציאת חן זו מה טיבה או מה הסיבה שנח כל-כך מוצא חן בעיני הקב"ה.

*

האם נוכל למצוא איזשהו הסבר מדוע משה מצא חן בעיני ה'? מדוע דווקא הוא נבחר להיות ה-נביא וה-מנהיג, זה שהוציא את בנ"י מארץ מצרים? האם יש למשה איזושהיא תכונה מיוחדת שגרמה לבחירתו מכל האדם אשר על פני האדמה, או לפחות מכל עם ישראל? אם יש הסבר כזה בתורה סביר להניח שהוא מצוי באותה פרשה ידועה שבה יוצא ה' להגנתו של משה מפני לשונם-הרעה לכאורה של אחיו:

וַיֵּרֶד ה' בְּעַמּוּד עָנָן וַיַּעֲמֹד פֶּתַח הָאֹהֶל וַיִּקְרָא אַהֲרֹן וּמִרְיָם וַיֵּצְאוּ שְׁנֵיהֶם. וַיֹּאמֶר שִׁמְעוּ-נָא דְבָרָי אִם-יִהְיֶה נְבִיאֲכֶם ה' בַּמַּרְאָה אֵלָיו אֶתְוַדָּע בַּחֲלוֹם אֲדַבֶּר-בּוֹ. לֹא-כֵן עַבְדִּי מֹשֶׁה בְּכָל-בֵּיתִי נֶאֱמָן הוּא. פֶּה אֶל-פֶּה אֲדַבֶּר-בּוֹ וּמַרְאֶה וְלֹא בְחִידֹת וּתְמֻנַת ה' יַבִּיט וּמַדּוּעַ לֹא יְרֵאתֶם לְדַבֵּר בְּעַבְדִּי בְמֹשֶׁה. וַיִּחַר-אַף ה' בָּם וַיֵּלַךְ.

אם יש כאן נימוק להעדפתו של משה על-פני שאר הנביאים, היא בהיותו נאמן בצורה יוצאת דופן. מהי נאמנות זו? ניתן לחשוב שמדובר בנאמנות קיצונית לדבר ה', במילוי פקודות רובוטי וממושמע שאין שני לו. אך לא זהו משה שאנחנו מכירים, משה המתחנן בפני הקב"ה על עם ישראל, המונע ממנו להשמיד את בני-ישראל בשעת כעסו גם כשה"נשק" היחיד שיש לו הוא בקשת "מחני נא מספרך", משה שמהשניה הראשונה של שליחותו לא רוצה לקבל את זו, ושפותח את הקריירה שלו בטענות "למה הרעותה" ו"הצל לא הצלת את עמך" כלפי שמיא.

ואולי המדובר הוא דווקא בנאמנות חסרת פשרות לעם-ישראל? אולם בל נשכח שבפרק הקודם התורה הציגה לנו גם משה אחר, כזה ש"נשבר" בחטא המתאוננים ואומר:

לָמָה הֲרֵעֹתָ לְעַבְדֶּךָ וְלָמָּה לֹא-מָצָתִי חֵן בְּעֵינֶיךָ לָשׂוּם אֶת-מַשָּׂא כָּל-הָעָם הַזֶּה עָלָי. הֶאָנֹכִי הָרִיתִי אֵת כָּל-הָעָם הַזֶּה אִם-אָנֹכִי יְלִדְתִּיהוּ כִּי-תֹאמַר אֵלַי שָׂאֵהוּ בְחֵיקֶךָ כַּאֲשֶׁר יִשָּׂא הָאֹמֵן אֶת-הַיֹּנֵק עַל הָאֲדָמָה אֲשֶׁר נִשְׁבַּעְתָּ לַאֲבֹתָיו. מֵאַיִן לִי בָּשָׂר לָתֵת לְכָל-הָעָם הַזֶּה כִּי-יִבְכּוּ עָלַי לֵאמֹר תְּנָה-לָּנוּ בָשָׂר וְנֹאכֵלָה. לֹא-אוּכַל אָנֹכִי לְבַדִּי לָשֵׂאת אֶת-כָּל-הָעָם הַזֶּה כִּי כָבֵד מִמֶּנִּי. וְאִם-כָּכָה אַתְּ-עֹשֶׂה לִּי הָרְגֵנִי נָא הָרֹג אִם-מָצָאתִי חֵן בְּעֵינֶיךָ וְאַל-אֶרְאֶה בְּרָעָתִי.
בקיצור, יש על משה רבנו יותר מדי פרקים בתורה מכדי שתצטייר דמות חד-גונית או כזו שקיצונית לתחום אחד דייקא. תכונה אחת כן בולטת אצל משה רבנו בצורה קיצונית: הענוה שלו, שמוזכרת אף היא בפרשה שציטטנו לעיל על נאמנותו של משה. אולי הענוה היא סוד מציאת החן של משה בעיני ה' והבחירה בו? גם זאת יהיה קשה מאד לומר, כיוון שלאורך הסיפור המקראי על משה ה' גם כועס עליו על תכונה זו. 

*

הולך איש מבית לוי ולוקח את בת לוי. כדי למנוע את מותו של הילד, הם מצפינים אותו בתיבה ששטה על פני המים ומגיעה עד לבת פרעה. זו האחרונה מעניקה למשה את שמו ומגדלת אותו בארמון. כאשר משה גדל, אנחנו נתקלים ברגישות הגבוהה שלו לאחר, שבסופו של דבר מפילה אותו: הוא מסתבך ברצח של מצרי ובורח למדין. הודות לחסדיו של כהן מקומי הוא משיג משרה צנועה כרועה צאן במדבר. יום אחד הוא נקלע אל הר-האלוהים, שם הוא רואה מחזה שמפעים אותו. כיוון שהוא סר לראות (כך בפסוקים), מחליט ה' להתגלות אליו מתוך הסנה ולשלוח אותו להציל את בנ"י. תגובתו הראשונה של משה: "מי אנוכי כי אלך אל פרעה וכי אוציא את בני-ישראל ממצרים?" אך לשאלה זו ה' לא עונה. תירוץ נוסף יש לו למשה למה לא בו צריך לבחור למשימה: "לא איש דברים אנוכי, גם מתמול גם משלשום גם מאז דברך אל עבדך כי כבד פה וכבד לשון אנוכי". אולם הקב"ה לא עונה לשאלת ה"למה" של משה, ורק מודיע לו שברמה הפרקטית הוא ידאג לסדר את הדברים. כשמשה מתעקש, ה' כועס עליו על השאלה (וכי לא אמרנו שענוותנותו של משה הובילה לעתים גם לכעסו של ה' עליו?), אך מצמיד לו את אהרון – שוב כפתרון ברמה הפרקטית. האם משה מסתפק בתשובה הזאת? סביר מאד שלא, כיוון ששאלה זו תחזור בפרקים הבאים עוד פעמיים נוספות (ו', י"ב ו- ו', ל') ללא תשובה נוספת.

משה שב ליתרו. המפגש הראשון שלו עם ה' הסתיים בחרון אף, והמפגש הבא, בעוד כמה פסוקים, יהיה קצר וחד: "ויהי בדרך במלון ויפגשהו יהוה ויבקש המיתו" (ד', כ"ד). המפגש הבא יהיה טעון דווקא מצידו של משה, ששוב מואס בשליחותו, ושואל בקול רם וצלול:"למה"? "אדני, למה הרעתה לעם הזה – למה שלחתני? ומאז באתי אל פרעה לדבר בשמך הרע לעם הזה והצל לא הצלת את עמך!" (ה', כ"ב-כ"ג). גם כאן – ללא תשובה.

*

ועתה – אם אמת שמצאתי חן בעינך, הודיעני נא את דרכיך, מה שכר אתה נותן למוצאי חן בעיניך.

ואדעך למען אמצא חן בעיניך – ואדע בזו מדת תגמוליך, מה היא מציאת חן שמצאתי בעיניך

למען אמצא חן – למען אכיר שכר מציאת החן.

רש"י לשמות לג, יג
הטיול שלנו בתורה היה די מיותר – התשובה לסתירה הלוגית שהצגנו בתחילת הרשימה נמצאת ברש"י על המקום. לא הרי מציאת החן הראשונה כמציאת החן השניה: משה מבקש להבין מציאת חן זו מה טיבה, בכדי שיוכל למצוא חן באמת, באופן אקטיבי, מתוך ידיעה. יש כאן מה שנראה כמפגש אינטימי בין ה' למשה. אמנם, כתמיד, עם ישראל נמצא ברקע ("וראה כי עמך הגוי הזה" – באותו הפסוק!) ומשה נותר רועה נאמן כשהיה, אך ה"אני" של משה צץ ומבצבץ כאן פתאום: "וּבַמֶּה יִוָּדַע אֵפוֹא כִּי-מָצָאתִי חֵן בְּעֵינֶיךָ אֲנִי וְעַמֶּךָ הֲלוֹא בְּלֶכְתְּךָ עִמָּנוּ וְנִפְלִינוּ אֲנִי וְעַמְּךָ מִכָּל-הָעָם אֲשֶׁר עַל-פְּנֵי הָאֲדָמָה." משה מכניס את עצמו ואת העם בקטגוריה נפרדת, ומשהוא רואה שה' נענה לו ("וַיֹּאמֶר ה' אֶל-מֹשֶׁה גַּם אֶת-הַדָּבָר הַזֶּה אֲשֶׁר דִּבַּרְתָּ אֶעֱשֶׂה כִּי-מָצָאתָ חֵן בְּעֵינַי וָאֵדָעֲךָ בְּשֵׁם") הוא מעז לבקש את הבקשה הגדולה מכולן: "הַרְאֵנִי נָא אֶת-כְּבֹדֶךָ". אולי עכשיו, סוף סוף, הוא יבין את סוד מציאת החן, יקבל תשובה לשאלה הישנה למה דווקא הוא. אך אי-אפשר לקרוא את הקב"ה, אפילו לא משה רבנו, שזוכה לראות משהו, אך פניו- לא יראו. לעולם. כי בסופו של דבר התורה הכמעט-מיותר הזה נותרנו עם החור הגדול והשחור של "וחנותי – את אשר אחון, וריחמתי - את אשר ארחם", שהם הם דרכיו של הקב"ה.

ואולי, זו גם תשובה לשאלה המהדהדת ההיא של משה, שכמו נשארה תלויה באוויר מאז: "למה הרעותה לעם הזה...והצל לא הצלת את עמך".

